Burjassot s’adhereix al Programa d’Atenció a Menors 2015 beneficiant 170 xiquets del municipi
2025-07-24

L’Ajuntament de Burjassot, des de la Regidoria de Benestar Social, dirigida per Mª Carmen Hortelano, i a través del Departament Municipal de Serveis Socials, s’ha adherit al Programa d’Atenció a Menors en Període Estival 2015, una subvenció de la Conselleria de Benestar Social, en la seua Ordre 14/2015, de 9 de març de 2015, per al desenvolupament de programes d’atenció de necessitats i inclusió social a menors i a les seues famílies en període estival.

El Consistori ha sol·licitat la seua participació en aquesta convocatòria d’ajudes, creant i desenvolupant el programa d’atenció a menors en període estival, PAMPE 2015 engegant dos projectes. D’una banda, durant el mes de juliol, els menors beneficiaris d’aquest programa, estan participant en l’Escola d’Estiu de l’Institut Municipal de Cultura i Joventut, i d’altra banda, en el mes d’agost, el programa es desenvoluparà en el CP Fernando de los Ríos i en el Centre Socioeducatiu Díaz Pintado, tots dos situats en el Barri de les 613 vivendes.

Tots dos projectes inclouen l’atenció d’uns 170 menors durant els mesos de juliol i agost, en els quals els menors atesos es beneficiaran del servei de menjador i, a més, realitzaran, en horari de matí, activitats lúdiques, esportives, educatives i socioculturals.

Els requisits que han de complir els menors, així com les seues famílies o unitats econòmiques de convivència són, tenir edats compreses entre els 3 i els 16 anys, amb veïnatge administratiu en el municipi de Burjassot, que la família o unitat econòmica de convivència no supere la renda per càpita anual de 5.007,80€ i que els menors estiguen integrats en processos d’intervenció social, desenvolupats des del Departament Municipal de Serveis Socials.